**ELŐTERJESZTÉS**

**Körmend Város Önkormányzata Képviselő-testületének 2024. április 25-i ülésére**

**Tárgy:** Magyar-Finn Baráti Kör Körmend egyesület kiemelt civil szervezetté minősítése / rendeletmódosítás

Tisztelt Képviselő-testület!

2024. márciusában a Magyar-Finn Baráti Kör Körmend egyesület elnöke kérelemmel fordult a Képviselő-testület Kulturális, Sport és Ifjúsági Ügyek Bizottságához, melyben azt kérte, hogy támogassák az egyesületük kiemelt civil szervezetek közé emelését. A kérelemben részletesen bemutatásra került az Egyesület története, munkássága, a testvérvárosi kapcsolat ápolásában betöltött szerepe.

A kérelmet a Kulturális, Sport és Ifjúsági Ügyek Bizottsága megtárgyalta és egyhangúlag támogatta.

Az Önkormányzat 2020-ban fogadta el a módosított kulturális törvénynek megfelelő rendeletét a helyi közművelődési feladatok ellátásáról, melyben nevesítésre kerültek az Önkormányzat által kiemelt civil szervezetként elismert közösségek. Így a kiemelt civil szervezetként történő meghatározás a rendelet módosításával lehetséges, melyre hatáskörrel a Képviselő-testület rendelkezik.

A kiemelt egyesületek különböző kedvezményekben részesülnek, például ingyenes teremhasználatra is jogosultak, amellyel a működésüket támogatja az Önkormányzat.

Az előterjesztés mellékleteként a Képviselő-testület megismerheti az Egyesület kérelmét, valamint a módosító rendelet tervezetét.

Kérjük a Képviselő-testületet, hogy tárgyalja meg az előterjesztést és döntsön az önkormányzati rendelet módosításáról.

Körmend, 2024. április 10.

**Dr. Hadnagy Ádám Bebes István**

**a Kulturális, Sport és Ifjúsági Ügyek Bizottságának polgármester**

**elnöke**

**Előzetes hatásvizsgálat:**

Társadalmi hatás: a rendelet megalkotásának társadalmi hatása nincs.

Gazdasági hatás: a rendelet megalkotásának gazdasági hatása nincs.

Költségvetési hatás: a rendelet megalkotásának költségvetési hatása minimális.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának nincs adminisztratív terheket befolyásoló hatása.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek:

A módosítás további személyi, szervezeti, tárgyi és pénzügyi feltételt nem kíván. Megalkotásával a kiemelt civil szervezetként elismert közösségek sora bővül.

Kérvény

**Kulturális, Sport és Ifjúsági Ügyek Bizottsága**

9900 Körmend Szabadság tér 7.

Kérvény tárgya: kérelem a kiemelt egyesület címre

Tisztelt Bizottság!

Azzal a kéréssel fordulok Önökhöz, hogy javasolják a Magyar-Finn Baráti Kör Körmend egyesületet a város kiemelt egyesületei közé az önkormányzati testületnek.

Városunkban már a hatvanas években aktívan működött a Baráti Kör Fejérvári Benedekné - aki zeneiskolánk zongora tanára volt - vezetésével. Majd Madáchy Károly, az akkori szakmunkás képző igazgatója vette át a vezetését. Már akkor nagy aktivitást mutatott a Baráti Kör, évente két alkalommal nagy létszámú hallgatósággal tartottak előadásokat a finn kultúráról. /Kalevala estek/

1987-ben kezdődött egy konkrét településsel, Heinävesivel egy igazi élő kapcsolat. Évente látogatták meg egymást a városaink képviseletében énekkarosok, fúvószenekar, vadászok, tűzoltók, önkormányzati képviselők, a néptáncegyüttes, egyéni vállalkozók és megszámlálhatatlan körmendi lakos. Több kiállítás is nyílt itt is és ott is egymás megismerésére. 1990-ben a baráti együttműködés magasabb szintre emelkedett, mert a két város között létrejött a testvérvárosi kapcsolat. Ez volt Körmend első testvérvárosi kapcsolata. E kapcsolat kialakulásában, létrejöttében és működésében Pintér Pálnak elévülhetetlen szerepe volt. Azóta a városok önkormányzatai is támogatták a szervezett közös programokat. Többször jártak városunkban az aktuális finn nagykövetek és elismerésüket fejezték ki a körmendi baráti kör munkájáért. Pintér Pál, az akkori elnök, elsőként kapta meg Magyarországon a Finn Köztársaság „Fehér Rózsalovag Rend” kitüntetését, melyet a két nép közötti mély kapcsolat kialakításáért kapott. Igazi barátságok alakultak ki a két város lakói között. A Baráti Kör következő elnöke Bán Miklós volt. Az ő vezetésével tovább folytatódott az aktív munka.

Bán Miklós és Csák Tamás halála után egy-két évig megállt egyesületünk élete, de újra szerveződtünk és próbáljuk a „nagy elődök” nyomában fenntartani és tovább vinni ezt a nemes ügyet. 2022-ben a két város közötti kapcsolat 35 évét ünnepeltük. A testvérvárosi kapcsolat pedig már 34 éves. Rendeztünk kiállítást a 35 év tükrében, „Finn est”-et szerveztünk, melyen Heinävesiből jött chef- Juha Pelkonen- főzött autentikus finn ételeket. Koppányi Miklós a finn építészetről tartott előadást. Advent idején aktívan gyűjtöttünk adományokat.

Célunk, a fiatalok bevonása mindkét városban. A tavalyelőtti évben több középiskolás is járt Finnországban és többen jártak nálunk is Heinävesiből. A Kölcsey Ferenc Gimnázium vezetése aktívan segít a cserediák programban. 2023-ban Kártyás Gergő fotókiállítása nyílt meg Heinävesiben.

Úgy gondolom, hogy a nagy egyesületek, civilszervezetek mellett mi is sok és tartalmas munkát végzünk. Tagságunk létszáma újra emelkedni kezdett. 2023-ban többen jelezték, hogy tagjai szeretnének lenni az egyesületünknek.

Várjuk az Önök pozitív támogatását!

Körmend, 2024. március 18.

Tisztelettel:

Csáky Zoltánné

elnök

**Körmend Város Önkormányzata Képviselő-testülete ……/2024. (IV. ….) önkormányzati rendelete**

**a helyi közművelődési feladatok ellátásáról szóló 26/2020. (XII. 14.) önkormányzati rendelet módosításáról**

Körmend Város Önkormányzatának Képviselő-testülete az Alaptörvény 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján a következőket rendeli el:

**1.§** Körmend Város Önkormányzata Képviselő-testületének a helyi közművelődési feladatok ellátásáról szóló 26/2020. (XII. 14.) önkormányzati rendeletének 5.§ (2a) bekezdése a következő k) ponttal egészül ki:

*k) Magyar-Finn Baráti Kör Körmend.*

**2.§** E rendelet a kihirdetését követő napon lép hatályba és a hatályba lépését követő napon hatályát veszti.

**Bebes István dr. Stepics Anita**

**polgármester jegyző**

**Záradék:**

A rendelet kihirdetve a Körmendi Közös Önkormányzati Hivatal hirdetőtábláján való kifüggesztés útján 2024. április …. napján.

**dr. Stepics Anita**

**jegyző**

**INDOKOLÁS**

**a helyi közművelődési feladatok ellátásáról szóló 26/2020. (XII. 14.) önkormányzati rendelet módosításáról szóló ……/2024. (IV. ….) önkormányzati rendelethez**

Az önkormányzati rendeletet – a jogalkotásról szóló 2010. évi CXXX. törvény (továbbiakban: Jat.) 18.§-ában foglaltaknak megfelelően eljárva – az alábbiak szerint indokolom:

**ÁLTALÁNOS INDOKOLÁS**

Az Önkormányzat a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján alkotta meg a helyi közművelődési feladatok ellátásáról szóló rendeletét. Ebben a rendeletben kerültek nevesítésre azon közösségek, amelyeket az Önkormányzat kiemelt civil szervezetként ismert el. Kérelem alapján az Önkormányzat ezen szervezetek sorának bővítéséről döntött, amely szükségessé teszi a rendelet módosítását.

**RÉSZLETES INDOKOLÁS**

**1.§-hoz**

A vonatkozó jogszabályi rész a kiemelt civil szervezetek felsorolásának bővítéséről rendelkezik.

**2.§-hoz**

A vonatkozó jogszabályi rész hatályba léptető és hatályon kívül helyező rendelkezést tartalmaz.